[{"text_idx": "#000004", "text": "De ina feticido al futbalo en Nepalo"}, {"text_idx": "#000006", "text": "Tiu c\u0302i artikolo verkita de Srijana Singh Thakuri estis publikigita en Nepali Times. Redaktita versio estas republikigata de Global Voices kiel parto de interkonsento pri kundivido de enhavo."}, {"text_idx": "#000007", "text": "Mi estis la unua filino kaj post mi venis tri pli junaj fratinoj. Mia patrino gravedig\u0302is tri pliajn fojojn post tio, c\u0302iuj estintus knabinoj."}, {"text_idx": "#000008", "text": "Ili c\u0302iuj finis sian vivon en kontrau\u0306leg\u0302aj klinikoj, kie la gepatroj povas ekscii la genron de sia bebo kaj elekti aborton se temas pri knabino. Mi scias ke c\u0302i tiu praktiko nomig\u0302as ina feticido kaj estas kutima c\u0302efe en Suda Azio."}, {"text_idx": "#000009", "text": "Miaj gepatroj provis havi filon, esperantaj ke filo finfine venos. Mi estis jam sufic\u0302e ag\u0302a por rimarki la malg\u0302ojon kaj la zorgon en la okuloj de mia patrino c\u0302iam kiam s\u0302i malkovris ke s\u0302i gravedig\u0302is je plia knabino."}, {"text_idx": "#000010", "text": "Oni riproc\u0302is al mia patrino ke s\u0302i estas malbenita kaj difektita. Kial mi ne sufic\u0302is? Kial ni filinoj ne sufic\u0302is?"}, {"text_idx": "#000016", "text": "Finfine, la aferoj komencis plibonig\u0302i. Mi trapasis ekzamenon por eniri la lernejon Kopila Valley en Surkhet, kiu estas konata kiel la plej verda lernejo en Nepalo. La instruistoj eksciis pri mia historio kaj per hazarda bons\u0302anco mi ricevis unu el la tre malmultaj lokoj disponeblaj por mia ag\u0302ogrupo. En la intervjuo, mi klarigis ke per s\u0302anco al edukado, mi povus helpi mian patrinon prizorgi miajn tri fratinetojn kaj helpi eduki ilin ankau\u0306."}, {"text_idx": "#000017", "text": "Mi provis transformi mian malg\u0302ojon kaj mian koleron en persistecon. Mi volis esti la plej bona pri c\u0302io. Pro mia patro, mi sentis min kvazau\u0306 mi havus ion por pruvi. Mi ig\u0302is klasestrino. Mi alig\u0302is al la enpoviga klubo de knabinoj. Mi sekvis lecionojn pri tradicia danco."}, {"text_idx": "#000019", "text": "Iun tagon aperis anonco ke la lernejo Kopila Valley estis stariganta la unuan futbalan teamon de knabinoj. Mi prezentig\u0302is en la unua tago de praktikado en malpura tereno, sen sports\u0302uoj, kun s\u0302vito gutanta sur mia frunto, preta provi ion novan. Mi neniam vidis futbalkampon, rigardis matc\u0302on, au\u0306 ec\u0302 surhavis s\u0302orton."}, {"text_idx": "#000020", "text": "En mia vilag\u0302o, c\u0302iu kvadrata colo de tero estis uzata por produkti mang\u0302on, kaj sportoj estis por knaboj, en nekultivataj terasoj inter la kultivaj sezonoj. Mi neniam sciis ke futbalo estas io por mi."}, {"text_idx": "#000021", "text": "Mi iris c\u0302iutage por trejnig\u0302i kun trejnisto Gopi. Li traktis min same kiel li traktus la knabojn. Li kriis al mi sed ankau\u0306 kurag\u0302igis min. Mi ankorau\u0306 memoras mian unuan matc\u0302on kaj kia estis la sento surmeti uniformon, postkuri la pilkon en la futbalkampo."}, {"text_idx": "#000022", "text": "Kun la paso de la tempo mi ig\u0302is bona pri futbalo kaj nia teamo komencis gajni matc\u0302ojn. Mi enpafis golojn kaj estis aparte kapabla pri defendado, perkapa pilkado kaj anguls\u0302otoj. Sed mi ankau\u0306 dau\u0306rigis miajn studojn kaj komencis ig\u0302i rimarkita kiel studento kaj atleto."}, {"text_idx": "#000023", "text": "Mi sukcesis eniri pli grandajn teamojn kaj mi varbig\u0302is por turniroj. Klac\u0302oj ankau\u0306 sekvis. Najbaroj klac\u0302is pri mi, dirante ke mi revenas hejmen tro malfrue au\u0306 ke mi foriras tro frue. Mi estis nomata egoisma kaj oni diris ke mi havas la kapon en la nuboj. Tio malbonig\u0302is kiam mi ekhavis menstruon, homoj diris al mi kien mi povus iri kaj kien ne, kion mi povus fari kaj kion ne."}, {"text_idx": "#000025", "text": "Mi kondutis kontrau\u0306 la maniero en kiu knabinoj de mia vilag\u0302o devus konduti: silentu, tenu vian kapon mallevita, provu ne ig\u0302i rimarkita, kaj kiam tempo estas, estu edzinig\u0302ebla."}, {"text_idx": "#000026", "text": "Mi forskuis la kritikadon kaj tenis miajn okulojn malfermitaj al mia revo. Mi dau\u0306rigis mian edukadon kaj diplomig\u0302is kiel la unua de mia klaso. Mi estis elektebla por stipendioj kaj mi registrig\u0302is en supera lernejo en Katmanduo. Mi dau\u0306rigis la piedpilkadon kaj iris al turniroj, trejnig\u0302ante tage kaj nokte."}, {"text_idx": "#000027", "text": "Mia historio ne estas unika. Temas nur pri kio okazas kiam knabinoj kaj virinoj ricevas s\u0302ancon, oportunon kaj investon."}, {"text_idx": "#000028", "text": "Mi j\u0302us 20-jarig\u0302is, kaj pasintsemajne mi sukcesis en la lasta kandidatig\u0302a etapo por la nacia virina futbalteamo de Nepalo. Mi subskribis kontrakton kaj mia nomo estis anoncita en la j\u0302urnaloj. Mi estas nun oficiale profesia futbalistino reprezentanta mian landon."}, {"text_idx": "#000029", "text": "Mi neniam sentis min tiom fiera esti filino de Nepalo, kvankam ekzistis tempoj kiam mi sentis ke mia lando ne fieris pri mi."}, {"text_idx": "#000030", "text": "Mi s\u0302atas surmeti la rug\u0302an nacian j\u0302erzon kaj eniri la stadionon. Mi ankorau\u0306 povas senti la ekscitig\u0302on de la pilkj\u0302etado kaj de la golo kiu atingas la malantau\u0306on de la reto."}, {"text_idx": "#000031", "text": "Mi s\u0302atas futbalon c\u0302ar g\u0302i sentigas min libera kaj forta kaj potenca. Mia venonta granda revo estas ke la virina teamo de Nepalo ludu en la Monda Pokalo au\u0306 kvalifikig\u0302u por la Olimpikaj Ludoj."}, {"text_idx": "#000032", "text": "Srijana Singh Thakuri la 9-an de septembro c\u0302e sia komenco en la nacia teamo en matc\u0302o kontrau\u0306 Banglades\u0302o en Katmanduo. Nepalo gajnis 2-1. Foto: per Nepali Times, uzata kun permeso."}, {"text_idx": "#000033", "text": "Post multaj jaroj, mia patro revenis al ni. Mi s\u0302atintus diri ke li havis grandan vekig\u0302on kaj komprenis siajn erarojn, sed tio ne okazis. Anstatau\u0306e, li provis denove havi filon, kaj fine, mia frateto naskig\u0302is."}, {"text_idx": "#000034", "text": "Mi amas mian frateton kaj mi esperas ke li kreskos rigardante min ludi por ke li havu alian perspektivon pri tio kion la knabinoj povas fari."}, {"text_idx": "#000035", "text": "Mia patro ricevis tion kion li c\u0302iam volis kaj mi atingis miajn revojn. Mi alvokis lin kiam mi sukcesis eniri la teamon kaj mi scias ke li fieris pri mi."}, {"text_idx": "#000036", "text": "Mi ankau\u0306 komprenis lastatempe ke mi nenion plu devas pruvi al li. Miaj revoj estas por aliaj knabinoj kiel mi, kies patroj volas nur filojn. Miaj revoj estas por miaj fratinoj kaj mia patrino. Sed c\u0302efe, miaj revoj estas por mi."}, {"text_idx": "#000038", "text": "Bona novaj\u0302oCivitanaj komunikilojDisvolvadoEdukadoEtno kaj rasoHistorioHomaj rajtojSportoVirinoj kaj socia seksoThe Bridge"}, {"text_idx": "#000039", "text": "Plej novaj artikoloj pri Suda Azio"}, {"text_idx": "#000040", "text": "Kiel banglades\u0302aj teolaboristoj povas travivi kun taga salajro de malpli ol du dolaroj?"}, {"text_idx": "#000041", "text": "Ciferecigante lingvon kun du skriboj: Satdeep Gill pri la kreskanta c\u0302eesto de la pang\u0302aba en Interreto"}, {"text_idx": "#000043", "text": "Juna kuiristo en Bakuo transformis sian apartamenton en restoracion"}, {"text_idx": "#000045", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000049", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000050", "text": "Speciala danko al niaj multaj subtenantoj"}]